Diari Oficial de la Generalitat Valenciana


Sumari del DOGV 4346, del 30-09-2002 (2002/10102)

ACORD de 30 de juliol de 2002, de la Comissió Territorial d'Urbanisme de València, relatiu al projecte de taxació conjunta sector 13 de Riba-roja de Túria.
-----------------------------------------------------------------------------------------------------------------------------------------------------------

### Dades del document

Número de DOGV
:   4346

Data del DOGV
:   30-09-2002

Secció del DOGV
:   V. ALTRES ANUNCIS - F) EXPROPIACIONS

Número del document
:   2002/10967


Data del document
:   30-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Riba-roja de Túria
    * pla d'urbanisme

ACORD de 30 de juliol de 2002, de la Comissió Territorial d'Urbanisme de València, relatiu al projecte de taxació conjunta sector 13 de Riba-roja de Túria. [2002/A10156]
  
Vist l'expedient tramés per l'Ajuntament de Riba-roja de Túria relatiu al projecte de taxació conjunta sector 13, i de conformitat amb els següents
  
Antecedents de fet
  
1. Mitjançant Resolució de l'Alcaldia número 685 de l'Ajuntament de Riba-roja de Túria, de 16 de maig de 2001, es va acordar sotmetre a informació pública el projecte d'expropiació relatiu a construcció d'EDAR, constitució de servitud forçosa i ocupació temporal per a construcció d'emissaris d'aigües pluvials i fecals en el sector 13, pel procediment d'expropiació per taxació conjunta.
  
Es va procedir a publicar els corresponents anuncis en el periòdic Las Provincias, de 10 de juny de 2001, Butlletí Oficial de la Província, de 16 de juny de 2001, Diari Oficial de la Comunitat Valenciana, de 15 de juny de 2002, i en el Butlletí Oficial de l'Estat de 21 de juny de 2001, així com a efectuar les notificacions individuals als titulars de drets.
  
Conclosa la fase d'informació al públic i d'al·legacions, en la qual es van formular al·legacions, les quals van ser degudament sotmeses a informe.
  
A resultes de la notificació efectuada la Urbanitzadora Sétrece, SA, sol·licita de l'Ajuntament de Riba-roja de Túria que prosseguisca amb la tramitació de l'expedient d'expropiació únicament amb els dos propietaris discrepants.
  
L'Ajuntament de Riba-roja va remetre l'expedient a la Comissió Territorial d'Urbanisme de València per a la seua aprovació definitiva, amb data 15 de novembre de 2001.
  
2. La Comissió Territorial d'Urbanisme realitzada amb data 27 de maig de 2002 va acordar suspendre l'aprovació definitiva de l'expedient fins que s'esmenaren les deficiències consistents en: acord municipal en el qual es concreten les finques afectades pel projecte de taxació conjunta i s'incloguera el 5% del premi d'afecció en el preu just d'estes.
  
El 14 de juny de 2002, aporta l'Ajuntament de Riba-roja de Túria resolució de l'Alcaldia en què s'aprova l'annex número 1 al projecte d'expropiació per taxació conjunta, incloent els fulls de preu just individualitzats de les finques 4/12 i 4/1, incloent el premi d'afecció 5%.
  
3. L'objecte del projecte és obtenir, a través del procediment d'expropiació per taxació conjunta, uns terrenys que són necessaris per a la construcció d'una EDAR, constitució de servitud forçosa i ocupació temporal per a la construcció de l'emissari número 1 d'aigües pluvials i del número 2 d'aigües pluvials i fecals, necessaris per a l'execució de les unitats d'actuació integrada del sector 13.
  
4. El resum dels fulls de preu just inclosos en el projecte és el següent:
  
5. La Comissió Informativa de la Comissió Territorial d'Urbanisme de València, en la sessió realitzada el 26 de juliol de 2002, va emetre informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. Se sotmet a la Comissió Territorial d'Urbanisme de València l'aprovació definitiva del projecte d'expropiació per taxació conjunta tramitat per l'Ajuntament de Riba-roja de Túria de determinats terrenys.
  
L'aprovació definitiva dels projectes d'expropiació per taxació conjunta correspon a la Comissió Territorial d'Urbanisme d'acord amb el que establixen els apartats del 6 al 8 de l'article 202 del Reglament de Gestió Urbanística, aprovat pel Reial Decret 3.288/1978, de 25 d'agost (en avant RGU) i en l'article 10.d del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració alguna de l'oportunitat del projecte, i, al mateix temps, la intervenció d'este òrgan ho serà sense perjuí de la ulterior actuació del Jurat Provincial d'Expropiació, que serà el que, en última instància, si hi ha oposició dels expropiats, resoldrà sobre el preu just.
  
Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 8/1998, de 13 d'abril, sobre Règim del Sòl i Valoracions (en avant LRSV) disposa que «als efectes d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime».
  
D'esta manera, en eixe simple control de legalitat que ens ocupa del que es tractarà fonamentalment és de comprovar l'adequació del projecte a esta Llei i a la normativa complementària d'esta.
  
2. La tramitació de l'expedient d'expropiació per taxació conjunta ha sigut correcta, d'acord amb el que resulta de l'article 36 de la Llei 8/1998, de 13 d'abril, sobre Règim del Sòl i Valoracions (en avant LRSV) i dels apartats 2 i següents de l'article 202 del RGU, norma supletòria estatal que regula amb detall el procediment d'aprovació de les expropiacions per taxació conjunta.
  
3. El projecte va ser sotmés a informe de la Gerència del Cadastre del Ministeri d'Hisenda, que va emetre informe desfavorable per falta de documentació, i va ser remesa posteriorment el 29 d'abril de 2002.
  
Ha sigut sol·licitat informe a la Conselleria d'Economia i Hisenda, DG de Patrimoni, amb data 23 de maig de 2002.
  
4. Els terrenys afectats per l'expropiació tenen la condició de sòl urbanitzable no programat d'ús industrial segons el vigent Pla General de Riba-roja de Túria, la Urbanitzadora Sétrece, SA, té la condició d'agent urbanitzador de l'actuació integrada sector 13, segons el programa per al desenvolupament d'actuació integrada aprovat per l'Ajuntament amb data 26 de juny de 2000.
  
El projecte d'urbanització integrant del programa esmentat preveu el traçat de tres col·lectors que han de transcórrer per parcel·les que no pertanyen al sector 13.
  
5. L'expropiació consistix en la constitució d'una servitud forçosa permanent per a pas de canonada, i l'ocupació temporal d'una franja de terreny durant el període d'execució de les obres (4 mesos).
  
L'article 31 de la LRSV establix que «les plantacions, sembrats, obres i instal·lacions que existisquen en el sòl, llevat que pel seu caràcter de millores permanents hagen sigut tingudes en compte en la valoració del terreny es valoraran amb independència del mateix d'acord amb la Llei d'Expropiació Forçosa».
  
Respecte d'això és d'aplicació el que establixen els articles 42 i següents de la Llei d'Expropiació Forçosa.
  
El projecte presentat ha valorat de forma independent la pèrdua de collites, les despeses de la nova implantació i la depreciació de la finca a causa de la constitució de la servitud. Per a això s'ha basat en les dades obtingudes de les estadístiques que publica la Conselleria d'Agricultura.
  
Quant als valors assignats, caldrà ajustar-se al que disposa l'informe de la Gerència del Cadastre del Ministeri d'Hisenda, que no ha sigut emés fins a la data.
  
Sobre el valor total del preu just s'ha aplicat el premi d'afecció del 5%, d'acord amb el que establix l'article 47 de la Llei d'Expropiació Forçosa.
  
6. L'acord d'aprovació de l'expedient d'expropiació, pel procediment de taxació conjunta, habilita que, previ el pagament o depòsit de l'import, puga procedir-se a l'ocupació de la finca, produint els efectes previstos en els números 6, 7 i 8 de la Llei d'Expropiació Forçosa, sense perjuí de la valoració, si és procedent, pel Jurat Provincial d'Expropiació (article 38 LRSV).
  
7. Correspon a la Comissió Territorial d'Urbanisme la competència per a l'aprovació definitiva dels expedients d'expropiació per taxació conjunta, d'acord amb l'article 10.d del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
En virtut de tot el que antecedix, la Comissió Territorial d'Urbanisme, en la sessió realitzada el 30 de juliol de 2002, acorda:
  
Primer
  
Aprovar l'expedient d'expropiació per taxació conjunta tramitat per l'Ajuntament de Riba-roja de Túria per a l'obtenció dels terrenys destinats a la constitució de servitud forçosa i ocupació temporal per a la construcció de l'emissari número 1 d'aigües pluvials i del número 2 d'aigües pluvials i fecals, necessaris per a l'execució de les unitats d'actuació integrada del sector 13, promogut per Urbanitzadora Sétrece, SA.
  
Segon
  
Declarar la urgent ocupació dels béns i drets afectats.
  
Tercer
  
Notificar el present acord als interessats titulars de béns que figuren en el projecte d'expropiació, acompanyant a este còpia del corresponent full de preu just i comunicar-los que, en el termini dels 20 dies hàbils següents, al de recepció de tal notificació, podran manifestar per escrit davant d'esta Comissió Territorial d'Urbanisme la seua disconformitat amb la valoració establida en l'expedient aprovat. Si en tal termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i es considerarà determinat el preu just definitivament i de conformitat.
  
Dels fulls de preu just impugnats, donarà trasllat esta Comissió, juntament amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre Règim del Sòl i Valoracions.
  
Contra el present acord, que no posa fi a la via administrativa, en allò que afecta el punt 2 es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això, sense perjuí que es puga interposar qualsevol altre recurs que s'estime oportú.